b'\n_START_ARTICLE_\nMladci Kristusa kralja\n_START_PARAGRAPH_\nMladci Kristusa kralja (tudi: /Tom\xc4\x8devi/ mladci), katoli\xc5\xa1ka organizacija srednje\xc5\xa1olske in \xc5\xa1tudentske mladine med vojnama, ki se je usposabljala za sodelovanje pri hierarhi\xc4\x8dnem apostolatu Cerkve pod vodstvom cerkvenega u\xc4\x8diteljstva. Oktobra 1931 se je za\xc4\x8dela skupina dijakov zbirati v t. i. Pijevem kro\xc5\xbeku; v njem so pod vodstvom prof. Tomca preu\xc4\x8devali pape\xc5\xa1ko okro\xc5\xbenico Quadragesimo anno in organizacijsko teorijo. Leta 1932 se je kro\xc5\xbeek preoblikoval v Zvezo mladcev Kristusa kralja; ko je njena pravila potrdil \xc5\xa1kof Ro\xc5\xbeman, je postala organizacija Katoli\xc5\xa1ke akcije. S \xc5\xa1olskim letom 1933/34 so se Tom\xc4\x8devi mladci za\xc4\x8deli uveljavljati tudi na ljubljanski univerzi. Na podlagi novih pravil Slovenske KA (1936) so dobili mladci aprila 1937 svoja pravila; z novim imenom Zveza katoli\xc5\xa1kih dijakov so postali t. i. lastna organizacija KA. Zveza se je najbolj uveljavila z glasilom Mi mladi borci. Med dija\xc5\xa1ko in univerzitetno mladino je opravljala poglavitno delo KA, tj. ustanavljanje jedrnih skupin, ki so po na\xc4\x8delu izbora kakovostne elite opravljale apostolsko delo v svojem okolju. Brezpogojno so sprejeli katoli\xc5\xa1ka socialna na\xc4\x8dela pape\xc5\xa1kih enciklik Rerum novarum in Quadragesimo anno ter v katoli\xc5\xa1kem taboru kot skrajna desnica nastopali avtoritativno proti kri\xc5\xbearjem in kr\xc5\xa1\xc4\x8danskim socialistom; njihov idejni boj proti marksizmu in komunizmu je bil vse bolj neprizanesljiv. Odlo\xc4\x8dno so se zavzemali za uveljavljanje t. i. kr\xc5\xa1\xc4\x8danske socialne akcije, tj. za dru\xc5\xbebeno obnovo na podlagi stanovsko urejene dr\xc5\xbeave in vklju\xc4\x8devanja nravne obnove \xc4\x8dloveka po katoli\xc5\xa1kih na\xc4\x8delih. Med drugo svetovno vojno so se nekatere skupine mladcev aktivno vklju\xc4\x8devale v protikomunisti\xc4\x8dne vrste.'